Villy Søvndal (SF), 2005-01-13:
Tak for en, synes jeg, både god og meget nyttig debat om socialområdets status.
Jeg synes, det undervejs i debatten lykkedes at etablere en forståelse.
Stort set alle sociale ordførere erkender, at vi under den nuværende regering, som støttes af Dansk Folkeparti, oplever en stadig stigende strøm af sager fra mennesker, der kommer i klemme i det sociale system, og det er altså meget langt fra det glansbillede, som spindoktorerne i regeringen og Dansk Folkeparti forsøger at tegne af en virkelighed, hvor det socialt set bevæger sig fremad.
Virkeligheden er den stik modsatte.
Virkeligheden er, at et stigende antal mennesker i nogle af de mest tætgående sociale sager, vi har, oplever, at deres virkelighed og deres dagligdag ikke længere hænger sammen.
Der er nogle, der har troen på, at alt kan klares den dag, hvor strukturreformen træder i kraft.
Men så har man jo skudt debatten frem til 2007, og det vil sige, at for alle dem, der synes, at det er her og nu, problemerne trænger sig på, er der i hvert fald ikke noget håb at finde de næste par år.
Derfor tror jeg, det er en fantastisk fejlvurdering.
Jeg vil godt medgive, at strukturreformen løser nogle problemer, men den skaber også nye problemer.
Den skaber bl.a. de problemer, at kommunerne fremover skal stå med hele finansieringen af de dyre sociale sager.
Jeg synes bare, man skal overveje, hvilket tryk, hvilket pres det skaber på den sagsbehandler, der skal behandle anbringelsen af en multihandicappet voksen eller et autistisk barn til en årlig pris af omkring 800.000 kr.
Der har det indtil nu været sådan, at man delte udgiften mellem amt og kommune.
Fremover bliver det sådan, at den enkelte kommune skal betale udgiften 100 pct.
Jeg tør godt gætte på, hvilket kolossalt pres Dansk Folkeparti og regeringspartierne dermed lægger på de tungeste sociale sager, vi overhovedet har.
Så synes jeg, at flere af ordførerne, både den radikale ordfører og den socialdemokratiske ordfører, gjorde ret i at pege på, at der jo ingen penge er til den her strukturreform.
Regeringen forudsætter, at den gennemføres inden for eksisterende kendte økonomiske rammer.
Hvad betyder det?
Det betyder, at selve prisen for at gennemføre det her, som jeg vil gætte på bliver f.eks. 20 mia. kr., skal findes ud af den daglige drift i den enkelte kommune.
Hvad betyder det?
Det betyder, at forudsætningen for at finde de penge er, at man beskærer andre områder.
De store driftsområder i kommunerne er ældreområdet, børneområdet, og så er det folkeskoleområdet, og det bliver helt givet dem, der kommer til at betale for regeringens strukturreform, medmindre regeringen er villig til også at komme med finansieringen af den.
Fru Pia Kristensens indlæg gik også på, at Dansk Folkeparti får et stigende antal henvenM040S33983504KAJE.FM.FM Page 3435
Monday, February 14, 2005 12:41 PM delser.
Så må jeg sige, at jeg er ude af stand til at forstå, at når man får et stigende antal henvendelser om mennesker, der har sociale problemer – i øvrigt i en periode, hvor Dansk Folkeparti er med til at udforme politikken, men lad det så ligge – at man så ikke uden videre stemmer for det forslag til vedtagelse, der er fremsat af de fem partier i opposition.
Det går nemlig på, at vi skal have nedsat en retssikkerhedskommission for at sikre, at de mennesker, som også Dansk Folkeparti får henvendelser fra, kan få den ret, de har ifølge lovgivningen.
Jeg forstår ikke, at man ikke udnytter den mulighed, at vi skal i gang med hele lovgivningen, til at få sikret den retssikkerhed, som også Dansk Folkeparti erkender ikke eksisterer, ellers fik man vel ikke de mange henvendelser.
Det synes jeg er et interessant forslag.
Så jeg synes, at vi meget hurtigt, måske allerede her i weekenden, skal gå i gang med at forhandle det lovforslag.
Tak til støtten fra Det Radikale Venstre, som jeg syntes gjorde ret i at pege på retssikkerheden som det helt afgørende i de her sociale sager og også pege på, at der er en række mennesker, der ikke udnytter den retssikkerhed, de har.
Så bare til slut en enkelt bemærkning til socialministeren: Socialministeren mente, at hun var markant og samtidig blid.
Jeg kender godt den der fra »En rejselysten flåde« med »en fast og venlig hånd«, men jeg tror, det bliver opfattet sådan, at den tale, socialministeren holdt, fordi den var langt mindre skarp, end vi tidligere har oplevet, betød, at kommunerne kan slappe af; de vil ikke blive mødt af en socialminister med meget hævet stemme, når vi står med de her sager.
Det synes jeg er ærgerligt.